И вагъуэр лъэпкъ уафэм къыхолыдыкI
Къэбэрдей-Балъкъэр Республикэм гъуазджэхэмкIэ щIыхь зиIэ и лэжьакIуэ, композитор цIэрыIуэ Жырыкъ Заур къызэралъхурэ илъэс 70 щрикъум ирихьэлIэу Налшык дэт НыбжьыщIэхэм я библиотекэм зэIущIэ гъэщIэгъуэн къыщыхузэрагъэпэщащ. Абы кърихьэлIат Налшык и еджапIэ зэмылIэужьыгъуэхэм щIэс студентхэр, егъэджакIуэхэр, библиотекэм и лэжьакIуэхэр.
Композитор Жырыкъ Заур ЩIыпIэ куэдым цIэрыIуэ щыхъуауэ Тут Заур екIуу игъэзащIэ «Ладонь для птиц» уэрэдымкIэ къызэIуахащ зэIущIэр.
ИлъэсипщI и пэ, Жырыкъ Заур илъэс 60 щрикъум, НыбжьыщIэхэм я библиотекэм щыхуащIауэ щыта зэIущIэр ягу къагъэкIыжа, абы щыгъуэ траха сурэтхэр къагъэлъэгъуэжа иужь, а пIалъэм къриубыдэу композиторым и гъащIэм къыщыхъуа зэхъуэкIыныгъэхэм, зригъэгъуэта лъагапIэщIэхэм тепсэлъыхьащ.
Жырыкъым жиIащ блэкIа зэма-ным абы куэдым зэрызрипщытар, къехъулIаи къемыхъулIаи зэрыщы-Iэр. Семэн Руслан и усэ Iэрамэм макъамэ щIилъхьащ, романс зыбжанэ итхащ, сабийхэм папщIэ пьесэ зэмылIэужьыгъуэхэр адыгэбзэм къригъэзэгъащ. Езы композиторым къызэрыхигъэщамкIэ, нэхъыбэу ар зэлэжьар адыгэ усакIуэхэм я IэдакъэщIэкIхэр урысыбзэкIэ зэдзэкIынырщ. Жырыкъым ибзыщIакъым иджырей эстрадэм теухуауэ иIэ гукъеуэхэри: уэрэд къэуатыншэ, хьэгъуэлIыгъуэ уэрэд усыным хуэкIуэжа ди эстрадэр нобэрей махуэкIэ псэуныр хьэл зэрахуэхъуар щыуагъэу зэращIэр жиIащ абы.
— Сыт зэманми екIу классикэр щытыкIэ гугъум итщ. Профессиональнэ уэрэджыIакIуэхэм я Iуэхур тыншкъым нобэкIэ, абыхэм я зэфIэкIым щIэупщIэ иIэжкъым. КъищынэмыщIауэ, абыхэм я талантым хуэфэщэн пщIэ къыпэкIуэркъым, — ядэгуэшащ Жырыкъыр ныбжьыщIэхэм.
ЗэIущIэм кърагъэблэгъа студентхэм упщIэ зыбжанэкIэ зыхуагъэзащ композитор цIэрыIуэм. Ахэр Заур и гъащIэр къызэрекIуэкIам, лIыхъужьыгъэ къигъэлъагъуэу Хэку зауэшхуэм кхъухьэлъатэзехуэу хэта и анэм, музыкэр Iэпэгъу зэрыхуэхъуам, фIыуэ илъагъу и IэдакъэщIэкIхэм, насыпыр зыхилъагъуэм теухуауэ щытащ.
Жырыкъым жиIащ насыпыфIэу цIыхум зилъытэжын папщIэ куэд зэрыхуэмейр, гъащIэм ущыщхьэхуитрэ ущыузыншэмэ адрейхэр зэрыпхузэгъэхъулIэнур.
ЗэIущIэм Жырыкъ Заур и унагъуэри гулъытэншэ щащIакъым. Абы и щхьэгъусэ Урысей Федерацэм щIыхь зиIэ и артисткэ Дау Марианнэрэ я хъыджэбз Жырыкъ Данэрэ Заур и уэрэдхэр жаIащ. Жырыкъым и псалъэхэм къыхигъэщащ и унагъуэр дэIэпыкъуэгъушхуэ къызэрыхуэхъур, абы музыкэр фIыуэ зэрыщалагъум езым къару мыкIуэщI къызэрыритыр.
НыбжьыщIэхэм я библиотекэм къыщызэрагъэпэща зэIущIэр лъэныкъуитIми яфIэгъэщIэгъуэну зэрекIуэкIам шэч хэлъкъым. И зэфIэкI лъагэмкIэ лъэпкъ уафэм зи вагъуэр къыхэлыдыкIхэм ящыщ Жырыкъ Заур дэплъеин куэд къахэкIыну дыщогугъ абы кърихьэлIа щIэблэм.
Щомахуэ Залинэ.
Сурэтхэр Къарей Элинэ трихащ.
